ПРЕДЛОГ

На основу члана 6. став 13. и члана 51. став 1. тачка 2) Закона о планском систему („Службени гласник РС”, број 30/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о поступку припреме Нацрта плана развоја Републике Србије**

**Члан 1.**

Овом уредбом ближе се прописује поступак припреме Нацрта плана развоја Републике Србије и извештавања о спровођењу Плана развоја Републике Србије.

**Члан 2.**

За потребу израде Нацрта плана развоја Републике Србије приступа се анализи стања, која обухвата идентификацију постојећих:

1. смерница, циљева и задатака који проистичу из преузетих међународних обавеза, укључујући обавезе преузете у процесу приступања Европској унији, као и циљева одрживог развоја;
2. планова, укључујући просторне планове и планове развоја аутономних покрајина и јединица локалне самоуправе;
3. смерница макроекономских, као и економских и фискалних политика за прве три године важења Плана развоја Републике Србије;
4. процеса планирања, програмирања и коришћења средстава Европске уније и међународне развојне помоћи сходно приоритетима и правилима која се односе на ту помоћ;
5. специфичности регионалног развоја.

Органи државне управе сачињавају сажетак постојећих докумената из става 1. овог члана из свог делокруга и достављају га органу државне управе надлежном за координацију јавних политика и министарству надлежном за послове европских интеграција.

**Члан 3.**

Влада образује Управљачко тело за припрему и праћење спровођења Плана развоја Републике Србије (у даљем тексту: Управљачко тело), које управља израдом Нацрта плана развоја Републике Србије, надзире и усмерава рад органа државне управе који се односи на активности за спровођење анализа из члана 4. ове уредбе и израду Извештаја о постојећем стању за израду Плана развоја Републике Србије (у даљем тексту: Извештај о постојећем стању), као и на израду Нацрта плана развоја Републике Србије, одобрава Извештај о постојећем стању и Нацрт плана развоја Републике Србије и прати спровођење Плана развоја.

Чланове Управљачког тела и њихове заменике из става 1. предлаже председник Владе из реда министара и државних секретара, а Управљачким телом председава министар надлежан за послове европских интеграција.

Управљачко тело из става 1. овог члана образује Стручну групу за припрему и праћење спровођења Плана развоја Републике Србије (у даљем тексту: Стручна група) и посебне стручне групе.

Стручну групу чине представници државних органа, аутономне покрајине, јединица локалне самоуправе, привреде и организација цивилног друштва, а Стручном групом председава директор органа државне управе надлежног за координацију јавних политика.

Посебна стручна група се образује за одређену тематску област и/или међусекторско питање, на предлог Стручне групе, а чине је представници органа државне управе, аутономне покрајине, јединица локалне самоуправе, регионалних развојних агенција, привреде, организација цивилног друштва, удружења и академске заједнице.

Органи државне управе и аутономне покрајине предлажу чланове посебних стручних група из редова својих запослених, на захтев Управљачког тела, чланови из јединица локалних самоуправа именују се на основу позива који спроводи Стална конференција градова и општина, а чланови из редова привреде, организација цивилног друштва, удружења и академске заједнице именују се на основу јавног позива, који спроводи орган државне управе надлежан за сарадњу са цивилним друштвом и друштвени дијалог.

Председник посебне стручне групе је представник органа државне управе који има претежну надлежност за одређену област, а њен секретар је представник органа државне управе надлежног за координацију јавних политика.

Органи државне управе координирају рад посебних стручних група из свог делокруга, обезбеђују документацију, информације и податке потребне за спровођење анализа из члана 4. ове уредбе и израду Извештаја о постојећем стању и Нацрта плана развоја Републике Србије, а за те потребе могу образовати посебне тимове.

Орган државне управе надлежан за координацију јавних политика пружа стручну и административно˗техничку подршку раду Управљачког тела и Стручне групе, у сарадњи са представницима Кабинета председника Владе, Кабинета председника Републике, Генералног секретаријата Владе, министарства надлежног за финансије, министарства надлежног за европске интеграције и министарства надлежног за сарадњу са цивилним друштвом и друштвени дијалог.

**Члан 4.**

Анализа стања из члана 2. ове уредбе, обухвата и:

1. анализу међународних економских и друштвених трендова;
2. анализу развојних потенцијала Републике Србије, укључујући аспекте одрживог регионалног развоја и могућности искоришћавања развојних потенцијала у складу са међународним економским и друштвеним трендовима.

Анализу из става 1. овог члана спроводе посебне стручне групе из члана 3. ове уредбе за одређене уже тематске области и/или међусекторско питање за које су образоване.

У току израде анализе из става 1. овог члана спроводе се консултације, а обавештење о почетку спровођења анализе из става 1. овог члана објављује се на порталу е-Консултације и интернет страници органа државне управе надлежног за координацију јавних политика.

Након спроведених консултација, посебне стручне групе разматрају приспеле примедбe, уносе измене и достављају Стручној групи делове радне верзију анализе из става 2. овог члана за које су били задужени, на разматрање и давање сагласности.

Стручна група, по потреби, даје посебним стручним групама, упутства за унапређење анализе из става 4. овог члана и по добијању коначне верзије анализе, даје сагласност и доставља је органу државне управе надлежном за координацију јавних политика.

**Члан 5.**

На основу сажетака из члана 2. став 2. ове уредбе и коначних верзија анализа из члана 4. став 5. ове уредбе, орган државне управе надлежан за координацију јавних политика израђује Извештај о постојећем стању, који садржи сажетке и налазе спроведених анализа, као и препоруке за даље правце развоја Републике Србије и доставља их Управљачком телу на одобрење.

Након одобравања Управљачког тела, на предлог органа државне управе надлежног за координацију јавних политика, Влада усваја Извештај о постојећем стању.

Извештај о постојећем стању је полазна основа за израду Нацрта плана развоја Републике Србије**.**

**Члан 6.**

По усвајању Извештаја о постојећем стању, посебне стручне групе припремају делове Нацрта плана развоја Републике Србије који се односе на области за које су образоване и достављају их Стручној групи на сагласност.

Стручна група, по потреби, упућује посебним стручним групама упутства за унапређење дела Нацрта плана развоја Републике Србије из става 1. овог члана и по давању сагласности, доставља га органу државне управе надлежном за координацију јавних политика.

**Члан 7.**

Орган државне управе надлежан за координацију јавних политика обједињава делове радне верзије Нацрта плана развоја Републике Србије, које припремају посебне стручне групе и објављује на порталу е-Консултације и својој интернет страници.

Радну верзију Нацрта плана развоја Републике Србије на својим интернет страницама објављују и органи државне управе који су задужени да координирају рада посебних стручних група из свог делокруга.

Консултативним процесом координира орган државне управе надлежан за координацију јавих политика, а консултације спроводе органи државне управе који су задужени за координацију рада посебних стручних група, о чему обавештавају орган државне управе надлежан за координацију јавних политика и достављају одговарајуће извештаје о приспелим примедбама.

**Члан 8.**

У консултативном процесу омогућава се учешће свих заинтересованих страна из реда грађана, привредних субјеката, удружења грађана и/или других организација цивилног друштва, научно-истраживачких струковних и других организација, као и представника државних органа, локалних власти и осталих учесника у планском систему.

Позиви за консултације и документе који су предмет консултативног процеса и који се припремају у вези са тим процесом се објављују на порталу е-Консултације и интернет страници органа државне управе надлежног за координацију јавних политика и интернет страници сваког органа који спроводе консултације за област коју координира.

**Члан 9.**

Након спроведених консултација, посебне стручне групе разматрају приспеле примедбe, уносе измене и достављају Стручној групи делове радне верзије Нацрта плана развоја Републике Србије, за коју су били задужени, на разматрање и давање сагласности.

Орган државне управе надлежан за координацију јавних политика, након сагласности Стручне групе, обједињава делове радне верзије Нацрта плана развоја Републике Србије и доставља радну верзију Нацрта плана развоја Републике Србије Управљачком телу на одобрење.

Извештаје о спроведеном консултативном процесу припрема орган државне управе надлежан за координацију јавних политика, у складу са законом.

**Члан 10**.

Након одобрења Управљачког тела радне верзије Нацрта плана развоја Републике Србије, орган државне управе надлежан за координацију јавних политика је упућује на јавну расправу.

Јавна расправа о Нацрту Плана развоја Републике Србије се спроводи у складу са законом, уз подршку органа државне управе надлежног за сарадњу са цивилним друштвом и друштвени дијалог, органа државне управе задужених да координирају рад посебних стручних група из свог делокруга и Управљачког тела.

**Члан 11.**

Након спроведене јавне расправе, посебне стручне групе разматрају приспеле примедбe, уносе измене и достављају Стручној групи Нацрт плана развоја Републике Србије на разматрање и давање сагласности.

Орган државне управе надлежан за координацију јавних политика, након сагласности Стручне групе, обједињава делове Нацрта плана развоја Републике Србије и доставља Нацрт плана развоја Републике Србије Управљачком телу на одобрење.

Извештај о спроведеној јавној расправи припрема орган државне управе надлежан за координацију јавних политика, у складу са законом.

**Члан 12.**

Након одобравања Управљачког тела, Нацрт плана развоја Републике Србије орган државне управе надлежан за координацију јавних политика доставља Влади на одлучивање у складу са Пословником Владе.

Извештај о постојећем стању из члана 5. ове уредбе, доставља се уз Нацрт плана развоја Републике Србије и његов је саставни део.

Нацрт одлуке о ближем садржају Плана развоја Републике Србије припрема се као саставни део Плана развоја Републике Србије и њен Предлог је саставни део Предлога плана развоја Републике Србије.

**Члан 13.**

По истеку сваке треће календарске године од доношења Плана развоја, орган државне управе надлежан за координацију јавних политика припрема радну верзију Извештаја о учинцима спровођењу Плана развоја Републике Србије, у сарадњи са другим надлежним органима државне управе и службама Владе и доставља га Стручној групи на разматрање и сагласност.

По прибављању сагласности из става 1. овог члана, орган надлежан за координацију јавних политика објављује радну верзију Извештаја о учинцима спровођењу Плана развоја Републике Србије на порталу е-Консултације и својој интернет страници.

Након спроведених консултација из става 2. овог члана орган надлежан за координацију јавних политика, у сарадњи са другим надлежним органима државне управе и службама Владе, разматра приспеле примедбе и доставља Нацрт извештаја о учинцима спровођењу Плана развоја Републике Србије, Управљачком телу на разматрање и сагласност.

По прибављању сагласности из става 3. овог члана, орган надлежан за координацију јавних политика доставља Предлог извештаја о учинцима спровођењу Плана развоја Републике Србије, Влади на усвајање, а најкасније у року од шест месеци од сваке треће календарске године од доношења Плана развоја Републике Србије.

Влада подноси Народној скупштини, ради информисања, Извештај из става 3. овог члана, складу са законом.

**Члан 14.**

Израда новог Плана развоја Републике Србије врши се на начин да се, поред сажетака и анализа из чл. 2. и 4. ове уредбе, у обзир узима и Извештај о учинцима спровођења Плана развоја Републике Србије, у складу са законом.

Важећи План развоја Републике Србије се може мењати и допуњавати у случају да Влада, на основу усвојеног Извештаја о учинцима спровођења Плана развоја Републике Србије, утврди потребу да се спроведе ревизија Плана развоја Републике Србије, као и на основу иницијативе Народне скупштине.

Израда предлога измена и допуна Плана развоја Републике Србије се спроводи према процедури прописаној за његово усвајање.

**Члан 15.**

Управљачко тело се формира у року од 60 дана од дана ступања на снагу ове уредбе.

Стручна група се формира у року од 60 дана од формирања Управљачког тела.

**Члан 16.**

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 број:

У Београду, \_\_\_\_\_\_\_\_\_\_\_\_\_202\_\_. године

ВЛАДА

ПРЕДСЕДНИК

**О Б Р А З Л О Ж Е Њ Е**

**I . ПРАВНИ ОСНОВ**

Правни основ за доношење ове уредбе садржан je у одредби члана 6. став 13. и члана 51. став 1. тачка 2) Закона о планском систему („Службени гласник РС”, број 30/18) којим је предвиђено да Влада прописује поступак припреме Плана развоја Републике Србије.

Такође, основ за доношење ове уредбе садржан je у одредби члана 42. став 1. Закона о Влади („Службени гласник РС” бр. 55/05, 71/05 – исправка, 101/07, 65/08, 16/11,68/12 –УС, 72/12, 7/14 –УС, 44/14 и 30/18 – др. закон) којим је предвиђено да Влада уредбом подробније разрађује однос уређен законом, у складу са сврхом и циљем закона.

**II. РАЗЛОЗИ ЗА ДОНОШЕЊЕ УРЕДБЕ**

Циљ доношења ове уредбе огледа се у успостављању јединственог институционалног оквира за израду Нацрта плана развоја, односно обезбеђивању учешћа свих релевантних институција/актера у изради Нацрта плана развоја. План развоја Републике Србије (у даљем тексту: План развоја) дефинисан је Законом о планском систему („Службени гласник РС“, број 30/18 - у даљем тексту: Закон о планском систему) као хијерархијски највиши, дугорочни документ развојног планирања Републике Србије, који садржи визију, односно приоритетне циљеве развоја Републике Србије и региона, као и смернице за њихово остварење, у периоду од најмање 10 година. Његово доношење је неопходно, првенствено из разлога што се оквир планског система Републике Србије, дефинисан Законом о планском систему, огледа у успостављању хијерархијског односа свих уређених планских документа, као и њихову међусобну усклађеност. Неопходност доношења се огледа и у чињеници да се наведеним планом одређују правци развоја које Република Србија треба да достигне у области економије, социјалног и друштвеног развоја и очувања природе и животне средине, у циљу стварања услова за виши животни стандард, повољнија демографска кретања и бољи живот грађана.

Међутим, како је израда Плана развоја сложен процес који подразумева ангажовање великог броја државних органа/институција и експерата из свих друштвених сфера које морају бити обухваћене будућим Планом развоја, успостављање адекватног институционалног оквира и одређивање институционалних механизма и главних носилаца процеса управљања и координације израдом Плана развоја, представља први корак у изради поменутог докумената. У складу са тим, а у циљу започињања процеса израде Плана развоја, сачињен је Предлог уредбе о поступку припреме Нацрта плана развоја Републике Србије (у даљем тексту: Предлог уредбе).

Предлогом уредбе прописује се успостављање институционалног оквира и организационе структуре коју чине: Управљачко тело, стручна група и посебне стручне групе. Управљачко тело има задатак да управља, усмерава и надзире целокупан процес израде Нацрта плана развоја, доноси кључне одлуке, одобрава план развоја, прати спровођење и доноси одлуке о изменама и допунама Плана развоја. Чине га највиши представници извршне власти (кабинет председника државе, председник Владе, министри, народна банка, највиши представници локалних и регионалних нивоа власти.).Стручна група пружа непосредну подршку раду Управљачког тела са основним задатком да учествује у изради појединих сегмената Плана развоја, као и финалне верзије документа, тако што проверава, унапређује делове Плана развоја које овом телу достављају посебне стручне групе. Чланове Стручне групе чине представници државних органа, аутономне покрајине, јединица локалне самоуправе, привреде из различитих области планирања и организација цивилног друштва. Посебне стручне група образује Влада за одређену тематску област и/или међусекторско питање, на предлог Стручне групе, а чине је представници органа државне управе, аутономне покрајине, јединица локалне самоуправе, регионалних развојних агенција, привреде, организација цивилног друштва, удружења и академске заједнице. Координатор целокупног процеса израде Плана развоја пружа техничку подршку раду Управљачког тела и омогућава обављање функције Управљачког тела. Израђује инструкције и методолошке смернице за рад радних тела/група које се оснивају у процесу израде Плана развоја и координира процес његове израде. Координатор целокупног процеса израде Плана развоја је Републички секретаријат за јавне политике. Органи државне управе, аутономне покрајине и јединице локалне самоуправе предлажу чланове Стручне групе и посебних стручних група из редова својих запослених, на захтев Управљачког тела, а чланови из редова привреде, организација цивилног друштва, удружења и академске заједнице именују се на основу јавног позива, који спроводи орган државне управе надлежан за друштвени дијалог. Председник посебне стручне групе је представник органа државне управе (ОДУ) који има претежну надлежност за одређену област, а њен секретар је представник органа државне управе надлежног за координацију јавних политика. Предложена организациона структура израде Плана развоја има за циљ прецизно одређивање задужења свих актера који учествују у изради наведеног плана.

Такође, Предлогом уредбе детаљно је уређен консултативан процес у свим фазама израде Плана развоја. Консултативним процесом координира орган државне управе надлежан за координацију јавних политика, а консултације спроводе органи државне управе који су задужени за координацију рада посебних стручних група. Циљ укључивања јавности у свим фазама израде Плана развоја огледа се у очекивању трајног испуњења визије развоја земље у дугорочном периоду, који би требало да буде независан од политичких промена и четворогодишњег изборног периода. Израда дугорочних развојних планских документа је сложен и вишефазан процес који захтева учешће великог броја појединаца и институција, као и спровођење широког круга консултација са заинтересованим странама, грађанима и грађанкама, како би се осигурао прогрес и постигао друштвени консензус о правцима дугорочног развоја земље и стратешким оријентацијама. Очекивани резултат не може да изостане када су укључени сви релевантни актери и ако је процес добро осмишљен и координиран.

**III. ОБРАЗЛОЖЕЊЕ ПРЕДЛОЖЕНИХ ПОЈЕДИНАЧНИХ РЕШЕЊА**

Чланом 1. ове уредбе ближе се прописује поступак припреме Нацрта плана развоја Републике Србије.

Чланом 2. ове уредбе прописано је да се за потребу израде Нацрта плана развоја Републике Србије приступа анализи стања, која обухвата идентификацију постојећих: 1) смерница, циљева и задатака који проистичу из преузетих међународних обавеза, укључујући обавезе преузете у процесу приступања Европској унији; 2) планова, укључујући просторне планове и планове развоја аутономне покрајине и јединица локалне самоуправе; 3) смерница макроекономских, као и економских и фискалних политика за прве три године важења Плана развоја Републике Србије; 4) процеса планирања, програмирања и коришћења средстава Европске уније и међународне развојне помоћи сходно приоритетима и правилима која се односе на ту помоћ; 5) специфичности регионалног развоја. Органи државне управе сачињавају сажетак постојећих докумената из свог делокруга и достављају га органу државне управе надлежаном за координацију јавних политика и министарству надлежном за послове европских интеграција.

Чланом 3. ове уредбе прописано је да Влада образује Управљачко тело за припрему и праћење спровођења Плана развоја Републике Србије (у даљем тексту: Управљачко тело), које управља израдом Нацрта плана развоја Републике Србије, надзире и усмерава рад органа државне управе који се односи на активности за спровођење анализа из члана 4. ове уредбе и израду Извештаја о постојећем стању за израду Плана развоја Републике Србије (у даљем тексту: Извештај о постојећем стању), као и на израду Нацрта плана развоја Републике Србије, одобрава Извештај о постојећем стању и Нацрт плана развоја Републике Србије и прати спровођење Плана развоја. Чланове Управљачког тела и њихове заменике из предлаже председник Владе из реда министара и државних секретара, а Управљачким телом председава министар надлежан за послове европских интеграција. Наведено Управљачко тело образује Стручну групу за припрему и праћење спровођења Плана развоја Републике Србије (у даљем тексту: Стручна група) и посебне стручне групе. Стручну групу чине представници државних органа, аутономне покрајине, јединица локалне самоуправе, привреде и организација цивилног друштва, а Стручном групом председава директор органа државне управе надлежног за координацију јавних политика.Посебна стручна група се образује за одређену тематску област и/или међусекторско питање, на предлог Стручне групе, а чине је представници органа државне управе, аутономне покрајине, јединица локалне самоуправе, регионалних развојних агенција, привреде, организација цивилног друштва, удружења и академске заједнице. Органи државне управе и аутономне покрајине предлажу чланове посебних стручних група из редова својих запослених, на захтев Управљачког тела, чланови из јединица локалних самоуправа именују се на основу позива који спроводи Стална конференција градова и општина, а чланови из редова привреде, организација цивилног друштва, удружења и академске заједнице именују се на основу јавног позива, који спроводи орган државне управе надлежан за сарадњу са цивилним друштвом и друштвени дијалог. Председник посебне стручне групе је представник органа државне управе који има претежну надлежност за одређену област, а њен секретар је представник органа државне управе надлежног за координацију јавних политика. Органи државне управе координирају рад посебних стручних група из свог делокруга, обезбеђују документацију, информације и податке потребне за спровођење анализа из члана 4. ове уредбе и израду Извештаја о постојећем стању и Нацрта плана развоја Републике Србије, а за те потребе могу образовати посебне тимове. Орган државне управе надлежан за координацију јавних политика пружа стручну и административно˗техничку подршку раду Управљачког тела и Стручне групе, у сарадњи са представницима Кабинета председника Владе, Кабинета председника Републике, Генералног секретаријата Владе, министарства надлежног за финансије, министарства надлежног за европске интеграције и министарства надлежног за сарадњу са цивилним друштвом и друштвени дијалог

Чланом 4. ове уредбе прописано је да анализа стања обухвата и: 1) анализу међународних економских и друштвених трендова; 2) анализу развојних потенцијала Републике Србије, укључујући аспекте одрживог регионалног развоја и могућности искоришћавања развојних потенцијала у складу са међународним економским и друштвеним трендовима. Поменуту анализу спроводе посебне стручне групе из члана 3. ове уредбе за одређене уже тематске области и/или међусекторско питање за које су образоване.

У току израде поменуте анализе спроводе се консултације, а обавештење о почетку спровођења анализе из става 1. овог члана објављује се на порталу е-Консултације и интернет страници органа државне управе надлежног за координацију јавних политика. Након спроведених консултација, посебне стручне групе разматрају приспеле примедбe, уносе измене и достављају Стручној групи делове радне верзију анализе анализе коју спроводе за одређене уже тематске области и/или међусекторско питање за које су били задужени, на разматрање и давање сагласности. Стручна група, по потреби, даје посебним стручним групама, упутства за унапређење достављених анализа и по добијању коначне верзије анализе, даје сагласност и доставља је органу државне управе надлежном за координацију јавних политика.

Чланом 5. ове уредбе прописано је да на основу сажетака постојећих докумената из члана 2. став 2. ове уредбе и коначних верзија анализа из члана 4. став 5. ове уредбе, орган државне управе надлежан за координацију јавних политика израђује Извештај о постојећем стању, који садржи сажетке и налазе спроведених анализа, као и препоруке за даље правце развоја Републике Србије и доставља га Управљачком телу, на одобрење. Након одобравања Управљачког тела, на предлог органа државне управе надлежаног за координацију јавних политика, Влада усваја Извештај о постојећем стању. Извештај о постојећем стању је полазна основа за израду Нацрта плана развоја Републике Србије**.**

Чланом 6. ове уредбе прописано је да по усвајању Извештаја о постојећем стању, посебне стручне групе припремају делове Нацрта плана развоја Републике Србије који се односи на области за које су образоване и достављају их Стручној групи на сагласност. Стручна група, по потреби, упућује посебним стручним групама упутства за унапређење дела Нацрта плана развоја Републике Србије и по давању сагласности, доставља га органу државне управе надлежаном за координацију јавних политика.

Чланом 7. ове уредбе прописано је да орган државне управе надлежан за координацију јавних политика обједињава делове радне верзије Нацрта плана развоја Републике Србије, које припремају посебне стручне групе и објављује на порталу е-Консултације и својој интернет страници. Радну верзију Нацрта плана развоја Републике Србије на својим интернет страницама објављују и органи државне управе који су задужени да координирају рада посебних стручних група из свог делокруга. Консултативним процесом координира орган државне управе надлежан за координацију јавих политика, а консултације спроводе органи државне управе који су задужени за координацију рада посебних стручних група, о чему обавештавају орган државне управе надлежан за координацију јавних политика и достављају одговарајуће извештаје о приспелим примедбама.

Чланом 8. ове уредбе прописано је да се у консултативном процесу омогућава учешће свих заинтересованих страна из реда грађана, привредних субјеката, удружења грађана и/или других организација цивилног друштва, научно-истраживачких струковних и других организација, као и представника државних органа, локалних власти и осталих учесника у планском систему. Позиви за консултације и документе који су предмет консултативног процеса и који се припремају у вези са тим процесом се објављују на порталу е-Консултације и интернет страници органа државне управе надлежног за координацију јавних политика и интернет страници сваког органа који спроводе консултације за област коју координира.

Чланом 9. ове уредбе прописано је да након спроведених консултација, посебне стручне групе разматрају приспеле примедбe, уносе измене и достављају Стручној групи делове радне верзије Нацрта плана развоја Републике Србије, за коју су били задужени, на разматрање и давање сагласности. Орган државне управе надлежан за координацију јавних политика, након сагласности Стручне групе, обједињава делове радне верзије Нацрта плана развоја Републике Србије и доставља радну верзију Нацрта плана развоја Републике Србије Управљачком телу на одобрење. Извештаје о спроведеном консултативном процесу припрема орган државне управе надлежан за координацију јавних политика, у складу са законом.

Чланом 10. ове уредбе прописано је да након одобрења Управљачког тела радне верзије Нацрта плана развоја Републике Србије, орган државне управе надлежан за координацију јавних политика је упућује на јавну расправу. Јавна расправа о радној верзији Нацрту Плана развоја Републике Србије се спроводи у складу са законом, уз подршку органа државне управе надлежног за сарадњу са цивилним друштвом и друштвени дијалог, органа државне управе задужених да координирају рад посебних стручних група из свог делокруга и Управљачког тела.

Чланом 11. ове уредбе прописано је да након спроведене јавне расправе, посебне стручне групе разматрају приспеле примедбe, уносе измене и достављају Стручној групи Нацрт плана развоја Републике Србије на разматрање и давање сагласности. Орган државне управе надлежан за координацију јавних политика, након сагласности Стручне групе, обједињава делове Нацрта плана развоја Републике Србије и доставља Нацрт плана развоја Републике Србије Управљачком телу на одобрење. Извештај о спроведеној јавној расправи припрема орган државне управе надлежан за координацију јавних политика, у складу са законом.

Чланом 12. ове уредбе прописано је да након одобравања Управљачког тела, Нацрт плана развоја Републике Србије орган државне управе надлежан за координацију јавних политика доставља Влади на усвајање. Извештај о постојећем стању, доставља Влади на одлучивање у складу са Пословником Владе.Извештај о постојећем стању из члана 5. ове уредбе, доставља се уз Нацрт плана развоја Републике Србије и његов је саставни део. Нацрт одлуке о ближем садржају Плана развоја Републике Србије припрема се као саставни део Плана развоја Републике Србије и њен Предлог је саставни део Предлога плана развоја Републике Србије.

Чланом 13. ове уредбе прописано је да, по истеку сваке треће календарске године од доношења Плана развоја, орган државне управе надлежан за координацију јавних политика припрема радну верзију Извештаја о учинцима спровођењу Плана развоја Републике Србије, у сарадњи са другим надлежним органима државне управе и службама Владе и доставља га Стручној групи на разматрање и сагласност. По прибављању поменуте сагласности, орган надлежан за координацију јавних политика објављује радну верзију Извештаја о учинцима спровођењу Плана развоја Републике Србије на порталу е-Консултације и својој интернет страници. Након спроведених поменутих консултација орган надлежан за координацију јавних политика, у сарадњи са другим надлежним органима државне управе и службама Владе, разматра приспеле примедбе и доставља Нацрт извештаја о учинцима спровођењу Плана развоја Републике Србије, Управљачком телу на разматрање и сагласност. По поменуте прибављању сагласности, орган надлежан за координацију јавних политика доставља Предлог извештаја о учинцима спровођењу Плана развоја Републике Србије, Влади на усвајање, а најкасније у року од шест месеци од сваке треће календарске године од доношења Плана развоја Републике Србије. Влада подноси Народној скупштини, ради информисања, Извештај о учинцима спровођењу Плана развоја Републике Србије, складу са законом.

Чланом 14. ове уредбе прописано је да се израда новог Плана развоја Републике Србије врши на начин да се, поред сажетака и анализа из чл. 2. и 4. ове уредбе, у обзир узима и Извештај о учинцима спровођења Плана развоја Републике Србије, у складу са законом. Важећи План развоја Републике Србије се може мењати и допуњавати у случају да Влада, на основу усвојеног Извештаја о учинцима спровођења Плана развоја Републике Србије, утврди потребу да се спроведе ревизија Плана развоја Републике Србије, као и на основу иницијативе Народне скупштине. Израда предлога измена и допуна Плана развоја Републике Србије се спроводи према процедури прописаној за његово усвајање.

Чланом 15. ове уредбе прописани су рокови за формирање Управљачког тела и Стручне групе.

Чланом 16. уређује се ступање на снагу ове уредбе.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ УРЕДБЕ**

За спровођење Предлога уредбе нису потребна додатна финансијска средства